ജാവേദ് അക്തറിനെതിരായ കേസില് കങ്കണക്ക് തിരിച്ചടി ഹരജി തള്ളി കോടതി ജാവേദ് അക്തര് നല്കിയ മാനനഷ്ടക്കേസുമായി ബന്ധപ്പെട്ട് കങ്കണയുടെ ഹരജി തള്ളി ബോംബെ ഹൈക്കോടതി. തനിക്കെതിരെയുള്ള നടപടികള് നിര്ത്തിവെക്കണമെന്ന് ആവശ്യപ്പെട്ട് കങ്കണ നല്കിയ ഹരജിയാണ് കോടതി തള്ളിയത്. 2020ലാണ് ജാവേദ് അക്തര് കങ്കണയ്ക്കെതിരെ പരാതി നല്കിയത്.ബോളിവുഡില് പലരെയും ആത്മഹത്യയിലേക്കു നയിക്കുന്ന സംഘത്തിന്റെ ഭാഗമാണ് ജാവേദ് അക്തര് എന്നായിരുന്നു കങ്കണയുടെ വിവാദ പരാമര്ശം. ദേശീയ മാധ്യമങ്ങളിലടക്കം കങ്കണ ആരോപണം ഉന്നയിച്ചിരുന്നു. കങ്കണയുടെ പരാമര്ശങ്ങള് തന്റെ പ്രതിച്ഛായയെ കളങ്കപ്പെടുത്തുന്നവയാണെന്നും നടപടി സ്വീകരിക്കണമെന്നും ജാവേദ് അക്തര് നല്കിയ പരാതിയില് പറയുന്നു.അന്ധേരി മജിസ്ട്രേറ്റ് കോടതി കേസില് നടപടികള് ആരംഭിക്കുകയും വാറന്റ് പുറപ്പെടുവിക്കുകയും ചെയ്തിരുന്നു. കോടതിയിലെത്തി കങ്കണ ജാമ്യം നേടുകയും ചെയ്തു. മജിസ്ട്രേറ്റ് കോടതിയുടെ നടപടിയെ ചോദ്യം ചെയ്താണ് കങ്കണ ഹൈക്കോടതിയെ സമീപിച്ചത്.